**Til medlemmer med deltidsansatt brannmannskap**

Samfunnsbedriftene har laget et forslag til hvordan brannselskapene kan sikre egen økonomi og kompensere deltidsbrannmenn som har fått trekk i dagpenger som følge av at de er permittert fra sin hovedarbeidsgiver. Fremgangsmåten er omforent med KS.

Regjeringen har oppfordret kommunene til å erstatte deltidsansattes tap i dagpenger, men har valgt en løsning uten forpliktende «øremerking» av midler (se vedlagte brev fra Arbeids- og sosialdepartementet).

Samfunnsbedriftene er bekymret for at dette kan føre til en uheldig forskjellsbehandling mellom deltidsbrannmenn i etater og deltidsbrannmenn ansatt i våre medlemsbedrifter, og mellom brannvesen generelt. Vi anbefaler derfor følgende fremgangsmåte til våre medlemsbedrifter innen brannsektoren:

1. Bedrifter med deltidsansatte som er permittert fra sin hovedstilling bør snarest mulig henvende seg til eierkommunene og kreve svar på om de vil følge regjeringens oppfordring om å erstatte tap brannkonstabler på deltid har hatt i forbindelse med at de har vært permittert fra sin hovedarbeidsgiver. Vedlagt følger et forslag til likelydende skriv fra brannsjef til kommunalsjefene i eierkommunene. Ved bruk av dette sikrer dere at eierkommunene får samme informasjon og at saken behandles likt.
2. I etterkant av et positivt svar fra eierkommunene oppfordrer bedriften egne deltidsbrannmenn til å innhente dokumentasjon fra NAV på hva som er tapt i dagpenger. Vedlagt følger et infoskriv som dere kan benytte til de ansatte, og som de kan bruke overfor NAV. Tap i dagpenger som kompenseres = differansen mellom mottatte dagpenger (etter avkortning pga. deltidsstilling i brann), og hva dagpengene ville vært uten dette trekket.
3. Selskapene forskutterer dokumentert tap i dagpenger til brannkonstablene.
4. Selskapet sender refusjonskrav til kommunene etter eierandel i selskapet eller fordeler kostnaden på eierkommunene på annen hensiktsmessig (avtalt) måte.